b'\n_START_ARTICLE_\nSharp MZ\n_START_PARAGRAPH_\nSharp MZ buvo Japonijoje ir Europoje (daugiausiai Vokietijoje ir Jungtin\xc4\x97je Karalyst\xc4\x97je) parduodama asmenini\xc5\xb3 kompiuteri\xc5\xb3 serija, gaminama Sharp kompanijos. Pirmasis modelis buvo i\xc5\xa1leistas 1978 metais.\n_START_SECTION_\nIstorija\n_START_PARAGRAPH_\nNors \xc4\xafprastai buvo manoma, kad MZ terminas buvo Microcomputer Z80 sutrumpinimas, ta\xc4\x8diau MZ terminas jau buvo naudojamas MZ-40K kompiuteryje, kuris naudojo 4 bit\xc5\xb3 MB8843 procesori\xc5\xb3 ir tur\xc4\x97jo \xc5\xa1e\xc5\xa1ioliktain\xc4\x97s skai\xc4\x8diavimo sistemos \xc4\xafvedimo klaviat\xc5\xabr\xc4\x85. Po jo buvo i\xc5\xa1leisti MZ-80K, K2, C ir K2E modeliai, kurie jau buvo paremti LH0080A Sharp procesoriumi (suderinamu su Zilog Z80A) ir tur\xc4\x97jo \xc4\xafprastas raidines/skaitmenines klaviat\xc5\xabras._NEWLINE_Nuo pirmojo Z80 procesoriumi paremto modelio iki MZ-2200 modelio 1983 metais MZ kompiuteri\xc5\xb3 serijos aparatin\xc4\x97 \xc4\xafranga, monitorius, klaviat\xc5\xabra ir magnetofonas buvo integruojami \xc4\xaf vien\xc4\x85 korpus\xc4\x85. Jie taip pat i\xc5\xa1siskyr\xc4\x97 tuo, kad programavimo kalbos interpretatorius ir operacin\xc4\x97 sistema nebuvo \xc4\xafra\xc5\xa1oma \xc4\xaf pastovi\xc4\x85j\xc4\x85 atmint\xc4\xaf. Tai leido tre\xc4\x8di\xc5\xb3 \xc5\xa1ali\xc5\xb3 gamintojams pasi\xc5\xablyti savo operacines sistemas ir programavimo kalbas. Tuo metu, kai diskeli\xc5\xb3 \xc4\xafrenginiai buvo brang\xc5\xabs daugumai nam\xc5\xb3 vartotoj\xc5\xb3, MZ integruotas magnetofonas buvo laikomas patikimesnis ir greitesnis nei konkuruojan\xc4\x8di\xc5\xb3 kompiuteri\xc5\xb3 diskeli\xc5\xb3 \xc4\xafrenginiai, ta\xc4\x8diau tai suma\xc5\xbeino j\xc5\xb3 pritaikymo temp\xc4\x85 \xc5\xa1ios serijos kompiuteriams.\n_START_SECTION_\nProduktai\n_START_PARAGRAPH_\nMZ serija buvo padalinta \xc4\xaf kelet\xc4\x85 linij\xc5\xb3: tekstini\xc5\xb3 MZ-80K serija, grafika paremta MZ-80B serija ir MZ-3500/5500 serija, tur\xc4\x97jusi visi\xc5\xa1kai skirting\xc4\x85 architekt\xc5\xabr\xc4\x85._NEWLINE_1982 metais Sharp televizijos padalinys i\xc5\xa1leido nauj\xc4\x85 X1 kompiuteri\xc5\xb3 serij\xc4\x85. \xc5\xa0ios serijos kompiuteri\xc5\xb3 buvo pardavin\xc4\x97jama daugiau negu MZ serijos, tod\xc4\x97l, atsakydama \xc4\xaf tai, Sharp i\xc5\xa1leido MZ-1500/2500 kompiuterius, kurie pagerino grafikos ir garso galimybes. \xc5\xa0ie kompiuteriai ne\xc4\xafgavo s\xc4\x97km\xc4\x97s rinkoje ir j\xc5\xb3 gamyba buvo nutraukta juos pakei\xc4\x8diant X68000 serija._NEWLINE_MZ vardas dar buvo naudojamas Mebius personalini\xc5\xb3 kompiuteri\xc5\xb3 linijoje ir Zaurus delniniuose kompiuteriuose.'